Wilhelm Hempfing

**Wilhelm Hempfing** (15. heinäkuuta 1886 – 6. kesäkuuta 1948) oli saksalainen taidemaalari. Hän teki myös etsauksia. Hempfing oli yksi diktaattori Adolf Hitlerin suosikkitaiteilijoista, ja hänen töitään oli esillä kaikissa merkittävissä näyttelyissä vuosina 1937–1944.
## Elämänvaiheita
Hempfingin isä oli tehtaanjohtaja, ja poika oli isänsä hämmästykseksi erinomainen piirtäjä. Poika lähetettiin vuonna 1904 opiskelemaan piirtämistä Karlsruhen taideakatemiaan.

Karlsruhen taideakatemiassa hänen opettajanaan oli Friedrich Fehr. Etsausten tekemiseen häntä opetti Walter Conz. Kuuluisuutta saavutti myös hänen opiskelukaverinsa Emil Nolde. Vuonna 1907 hän sai suoritetuksi piirustuksenopettajan tutkinnon, mutta hänen tavoitteenaan oli tulla ammattitaiteilijaksi.   

Taidemaalarin tutkintoa Hempfing suoritti vuosina 1908- 1913. Opiskelujen ollessa vielä kesken, vuonna 1912, Hempfingin onnistui saada töitään esille Karlsruhessa, Berliinissä ja Wienissä pidettyihin näyttelyihin. Heti uran alusta alkaen hänen maalaustensa aiheiksi vakiintuivat alastontutkielmat, muotokuvat sekä maisemamaalaukset. Ensimmäisen maalausmatkansa hän teki vuonna 1910 ja se suuntautui Alankomaihin. Sen jälkeen hän matkusti maalaamaan Pohjois-Italian järville vuonna 1911. Kahta vuotta myöhemmin hän oleskeli Pariisissa ja Bretagnessa.  

Ensimmäinen maailmansota syttyi vuonna 1914 ja Hempfing kutsuttiin rintamapalvelukseen. Aluksi hän palveli itärintamalla, mutta myöhemmin hän palveli länsirintamalla ammustäydennyksiä hoitaneessa komppaniassa. 

Rauhan palattua Hempfing ryhtyi taiteilijaksi. Elatuksensa varmistamiseksi hän maalasi kaikki mahdolliset muotokuvat mitkä häneltä tilattiin. Hän maalasikin niin miesten naisten kuin lastenkin muotokuvia. Lisäksi hän maalasi maisemia ja teki kuvituksia. 1920-luvulla hänen maisemansa olivat vielä impressionistisia. Toimeentulon vakiinnuttua Hempfing saattoi lähteä jälleen maalausmatkoille.   

Osa matkoista suuntautui Saksan Pohjanmeren ja Itämeren rannikoille. Vuonna 1925 vuorossa oli Sveitsi, 1926 Espanja ja Marokko sekä seuraavana vuonna Italia. Balkanilla hän matkaili Kroatiassa, Montenegrossa, Makedoniassa ja Kreikassa.   

Maalaamillaan alastontutkielmilla Hempfling herätti kansallissosialistien kiinnostuksen. Hänen tutkielmansa istuvista, seisovista ja makaavista naisista sopivat kansallissosialistien taidekäsitykseen. Sen sijaan hänen impressionismia lähellä olleet maisemamaalauksensa eivät heitä kiinnostaneet. Puolue suhtautui kaikkeen moderniin taiteeseen vieroksuvasti. Kansallissosialistien tultua valtaan vuonna 1933 Hempfing muutti maalaustyylinsä realistiseksi.  

Yhdessä Arno Brekerin, Sepp Hilzin, Karl Truppen ja Josef Thorakin kanssa Hempfing pääsi kansallissosialistisen hallinnon suosioon. Heidän työnsä pääsivät vuosien 1937- 1944 välillä Münchenissä vuosittain järjestettyyn saksalaisen taiteen näyttelyyn, joka pidettiin vartavasten rakennetussa Haus der Deutschen Kunstissa. Vuonna 1941 Hitler osti Hempfingiltä tämän istuvaa alastonta naismallia kuvaavan maalauksen. Maalaus sijoitettiin johtajan Münchenin asuntoon.   

Sota alkoi kääntyä Saksalle tappiolliseksi. Liittoutuneiden ilmavoimat tekivät jatkuvia ilmahyökkäyksiä Saksaan. Vuonna 1944 Hempfingin ateljee tuhoutui pommin osuttua siihen. Seuraavana vuonna Saksa antautui. Monet kansallissosialistien suosimat taiteilijat olivat nyt mustalla listalla. Heidän töitään takavarikoitiin julkisista tiloista ja jopa tuhottiin. Monien maalausten nykyistä sijaintia voi vain arvailla. Monia kansallissosialistien suosimia alastontutkielmia takavarikoitiin, sillä miehityshallinto piti niitä pornografiana. Hempfing vältti töidensä takavarikoinnit.  

Saatuaan itselleen ateljeen Hempfing maalasi rauhan palattua muotokuvia. Hän oli naimisissa Olga Mathilde Wildin kanssa ja heille syntyi kaksi tytärtä. 
## Lähteet

## Aiheesta muualla
* https://www.artnet.com/artists/wilhelm-hempfing/